
4 martie 2022
Institutul Cultural Român, prin reprezentanța de la Paris,
este solidar cu artiștii din Ucraina
ICR Paris, alături de Institutul Goethe și alți membri ai rețelei EUNIC, precum și Centrul Cultural Canadian, Ambasada Statelor Unite ale Americii și alte misiuni diplomatice din Paris, dar și Villa Gillet – important pol cultural francez, împreună cu Centrul Cultural Ucrainean, organizează duminică, 6 martie 2022, ora 11.00 (ora Parisului), manifestarea „Artiști solidari cu Ucraina”/ „Artistes solidaires avec l’Ukraine”, la Goethe-Institut Paris (Avenue d’Iéna, 75116 Paris).

17 scriitori europeni care locuiesc și scriu în Franța își unesc vocile pentru a face cunoscută lumii cultura și imaginarul ucrainean. Piotr Biłos (Polonia), Philippe Claudel (Franța), Lauren Collins (Statele Unite ale Americii), Marie Darrieussecq (Franța), Chantal Deltenre (Belgia), Virginie Despentes (France), Paul Serge Forest (Canada), Laurent Gaudé (Franța), Elsie Herberstein(Austria), Chiara Mezzalama (Italia), Geraldine Mitchell (Irlanda), Nataša Petrešin Bachelez (Slovenia), Henk Pröpper (Țările de Jos), Andrea Salajová (Slovacia), Maja Thrane (Suedia) și Hélène Tyrtoff (Luxemburg) vor citi fragmente din mari nume ale literaturii ucrainene: Sofia Andrucovici, Iuri Andrucovici, Stanislav Aseiev, Serghei Jadan, Ilia Kaminsky, Lina Kostenko, Andreï Kurkov, Maria Matios, Oleg Sențov, Zanna Slonowskaia, Oksana Zabuiko și Neda Nejdana. Dramaturgul, eseistul și scriitorul Matei Vișniec, laureat al Premiului european pentru literatură Jean Monnet (2016), va reprezenta Institutul Cultural Român.

ICR Paris s-a alăturat gestului colectiv de solidaritate și mesajului de pace pe care îl vor transmite, prin participarea la eveniment, ambasadorul României la Paris, E.S. Luca Niculescu, împreună cu alți ambasadori din Europa, SUA, Canada, în cadrul unei manifestări a cărei gazdă este Claudia Roth, ministrul german al Culturii.

Pentru a marca simbolic și durabil solidaritatea cu Ucraina, organizatorii vor folosi forța cuvintelor, muniția pe care o are literatura, pledând pentru pace și pentru evitarea ororilor războiului.
În același context, ICR Paris, în partenariat cu Ambasada României în Franța, va fi gazda unui alt eveniment inedit marți, 8 martie, ora 18.00: „Ce pot face artiștii împotriva tancurilor?”. Matei Vișniec, George Banu, Alexandra Badea, Mara Dobresco, Mihai Tarna, Corneliu Dragomirescu, intelectuali români din Franța vor fi prezenți în cadrul acestei dezbateri/lectură/manifest.

Reamintim că, pe 24 februarie 2022, Reţeaua Institutelor Naționale de Cultură din Uniunea Europeană (EUNIC) a semnat o declarație comună prin care condamnă agresiunea împotriva Ucrainei, atacul sfruntat şi neprovocat asupra democraţiei și își exprimă sprijinul şi solidaritatea cu colegii ucraineni și poporul ucrainean.

Institutul Cultural Român este membru EUNIC din anul 2007. Printre iniţiativele recente sau în desfășurare din Ucraina, conduse de EUNIC se află House of Europe (Casa Europei) și Culture Bridges (Punţi între culturi), două proiecte multianuale, valorând mai multe milioane de euro fiecare, proiecte care au creat posibilităţi și oportunităţi variate și de profunzime pentru consolidarea capacităților instituţionale, pentru schimburile culturale și profesionale dintre actorii culturali ai Ucrainei și cei ai UE.

